b'\n_START_ARTICLE_\nKvalsund\n_START_SECTION_\nTettsteder\n_START_PARAGRAPH_\nDe st\xc3\xb8rste befolkningssentraene i kommunen er Kvalsund tettsted (R\xc3\xa1hkker\xc3\xa1vju, ogs\xc3\xa5 fra gammelt av kalt Finnbyen), St\xc3\xa1llug\xc3\xa1rgu, Neverfjord (N\xc3\xa1vvuotna), Revneshamn (\xc3\x81hpenj\xc3\xa1rga), Sk\xc3\xa1idi og Kokelv (Guoikejohka). St\xc3\xb8rstedelen av kommunen ligger p\xc3\xa5 fastlandet, men deler av \xc3\xb8yene Kval\xc3\xb8ya (F\xc3\xa1l\xc3\xa1) og Seiland (Sievju) tilh\xc3\xb8rer ogs\xc3\xa5 kommunen. Kval\xc3\xb8ya har fastlandsforbindelse over Kvalsundbrua.\n_START_SECTION_\nBeliggenhet og landskap\n_START_PARAGRAPH_\nKvalsund ligger vest for Porsanger, s\xc3\xb8r for M\xc3\xa5s\xc3\xb8y, nord\xc3\xb8st for Alta og s\xc3\xb8r\xc3\xb8st for Hammerfest. Hoveddelen av bebyggelsen ligger ved Repparfjorden (Riehppovuotna), hvor veien mellom Alta og Hammerfest g\xc3\xa5r. Bussforbindelsen mellom disse byene har stoppested i Kvalsund bygd, og busskifte p\xc3\xa5 Sk\xc3\xa1idi. N\xc3\xa6rmeste lufthavn for reisende er Hammerfest lufthavn, 35 km fra Kvalsund tettsted._NEWLINE_Nordvestdelen av kommunen er prega av store fjorder og sund, samt to store \xc3\xb8yer - Kval\xc3\xb8ya (F\xc3\xa1l\xc3\xa1) og Seiland (Sievju). P\xc3\xa5 sistnevnte ligger Seiland nasjonalpark og Kvalsunds h\xc3\xb8yeste fjell, topp 985 over Seilandsj\xc3\xb8kelen (Nuortegea\xc5\xa1jiehkki). De kystvendte fjellpartiene i nordvest har fint turterreng med store og sm\xc3\xa5 fiskevann, skj\xc3\xb8nt de h\xc3\xb8yeste partiene ofte er karakterisert av r\xc3\xa1\xc5\xa1\xc5\xa1a (stein\xc3\xb8rken)._NEWLINE_I s\xc3\xb8r\xc3\xb8st finner man fjordbotn med frodig skog og gode lakseelver som er attraktive for b\xc3\xa5de turister langveisfra og hyttefolket fra de mer tettbebygde str\xc3\xb8k i n\xc3\xa6rheten. Innlandet bak fjordene er i stor grad vidde og v\xc3\xa5tmark - deriblant den store h\xc3\xb8ylandsvidda Sennalandet (Suoidneleak\xc5\xa1i) hvor E6 mellom Hammerfest og Alta g\xc3\xa5r. _NEWLINE_Helt s\xc3\xb8r\xc3\xb8st i kommunen, i skogdalen Bastinvuopmi, begynner den naturskj\xc3\xb8nne Stabbursdalen nasjonalpark som strekker seg langt inn i Porsanger.\n_START_SECTION_\nN\xc3\xa6ringsliv\n_START_PARAGRAPH_\nKommunen domineres av prim\xc3\xa6rn\xc3\xa6ringer, men har ogs\xc3\xa5 noe servicen\xc3\xa6ringer. Folketallet er svakt synkende. Holdingselskapet Nussir ASA har planer om \xc3\xa5 begynne gruvedrift \xc3\xb8st av Steinfjellet (Nussirv\xc3\xa1rri). Folldal verk startet opp en koppergruve i Repparfjord i 1970, men gruven stengte allerede i 1979.\n_START_SECTION_\nOpprinnelig kultur\n_START_PARAGRAPH_\nKvalsund var lenge et utelukkende sj\xc3\xb8samisk omr\xc3\xa5de, men snart f\xc3\xb8rte norsk og kvensk innvandring til at omr\xc3\xa5det ble flerkulturelt. Under fornorskinga (den hardeste perioden var ca. 1850-1960) forsvant mye av den opprinnelige kulturen, deriblant den s\xc3\xa6regne kvalsunddialekten av samisk. Koftetradisjonen har likevel i en viss m\xc3\xa5lestokk blitt bevart \xe2\x80\x93 kvalsundkofta er sv\xc3\xa6rt s\xc3\xa6regen, med flekker og tagger p\xc3\xa5 krave (menn) og ermer (kvinner). Det er et sj\xc3\xb8samisk museum i Kokelv._NEWLINE_F\xc3\xa6gstokk som arrangement er lagt ned.\n_START_SECTION_\nHyttekultur\n_START_PARAGRAPH_\nKvalsund er en av Finnmarks st\xc3\xb8rste hyttekommuner, spesielt i omr\xc3\xa5det rundt Sk\xc3\xa1idi er det store \xc2\xabkolonier\xc2\xbb av hyttebygg som s\xc3\xa6rlig brukes av folk med adresse i Hammerfest. I Repparfjordelva (Riehppovuonjohka) som passerer Sk\xc3\xa1idi er det s\xc3\xa6rs godt laksefiske, og det er meget gode turmuligheter i fjellene mellom Sennalandet (Suoidnelak\xc5\xa1u) i s\xc3\xb8r\xc3\xb8st, og Vargsundet og Kvalsundet i nordvest.'